บิ๊กหุ้นรับเหมาบ้านที่ดินขายหุ้นทำกำไร
บิ๊กหุ้นรับเหมาบ้านที่ดิน สบจังหวะหุ้นพุ่งขายทำกำไร โบรกฯ แนะซื้อหุ้นบ้านเก็ง 20 ก.พ. กนง.คงดอกเบี้ย
13 ก.พ. 2556

บิ๊กหุ้นรับเหมาบ้านที่ดิน สบจังหวะหุ้นพุ่งขายทำกำไร โบรกฯ แนะซื้อหุ้นบ้านเก็ง 20 ก.พ. กนง.คงดอกเบี้ย
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้รับรายงานการขายหุ้นของผู้บริหารบริษัทจดทะเบียน (บจ.) ตามมาตรา 592 เมื่อช่วงสัปดาห์ที่ผ่านมา เช่น นายพลพัฒ กรรณสูต กรรมการผู้จัดการ บริษัท เนาวรัตน์พัฒนาการ (NWR) ได้ขายหุ้นจำนวน 2 ล้านหุ้น ที่ราคา 2.72 บาท รับเงิน 5.44 ล้านบาท ซึ่งล่าสุดราคาหุ้น NWR ขึ้นมาซื้อขายที่ 2.74 บาท 
นายวิฑูร เตชะทัศนสุนทร กรรมการอิสระ ขายหุ้นบริษัท รถไฟฟ้ากรุงเทพ (BMCL) จำนวน 5 แสนหุ้น ที่ราคาหุ้นละ 1.20 บาท ล่าสุดราคาหุ้น BMCL ปิดที่ 1.62 บาท 
ขณะที่นายวิชาญ ศิริเวชวราวุธ ขายหุ้นพร็อพเพอร์ตี้ เพอร์เฟค (PF) จำนวน 1.5 ล้านหุ้น โดย 1 ล้านหุ้นแรก ขายที่ราคา 1.36 บาท และ 5 แสนหุ้น ขายที่ราคา 1.44 บาท ล่าสุดราคาหุ้น PF ขึ้นมาซื้อขายที่ 1.84 บาท และนายเจษฎาวัฒน์ เพรียบจริวัฒน์ กรรมการอิสระขายหุ้นแสนสิริ (SIRI) จำนวน 2.33 แสนหุ้น ที่ราคา 4.25 บาท ซึ่งล่าสุดราคาหุ้น SIRI ซื้อขายที่ 4.88 บาท
นักวิเคราะห์ บล.โนมูระ กล่าวว่า ระยะนี้แนะนักลงทุนเข้าลงทุนในหุ้นกลุ่มบ้านและที่ดิน เพราะคาดว่าในการประชุมคณะกรรมการนโยบายการเงิน (กนง.) ในวันที่ 20 ก.พ.นี้ เชื่อว่า กนง. จะคงดอกเบี้ยที่ระดับ 2.75% ซึ่งหุ้นที่แนะนำคือ SIRI พฤกษาเรียลเอสเตท (PS) ปริญสิริ (PRIN) เป็นต้น
ทั้งนี้ ในส่วนของ PRIN นั้น คาดว่าผลประกอบการจะกลับมาหลังจากความต้องการบ้านแนวราบฟื้นตัวหลังเจอน้ำท่วม และราคาหุ้นยังถูกที่สุดจึงแนะนำซื้อ
ขณะที่ PS ผลงานจะโดดเด่นหลังมียอดพรีเซลล์แล้ว 3.5 หมื่นล้านบาท ซึ่งจะเติบโต 21% เมื่อเปรียบเทียบกับงวดเดียวกันของปีก่อน และจะมีกำไรสุทธิเติบโต
นายประเสริฐ แต่ดุลยสาธิต กรรมการและรองกรรมการผู้จัดการ PS กล่าวว่า บริษัทตั้งเป้ารายได้ปีนี้ไว้ที่ระดับ 3.4 หมื่นล้านบาท และยอดขาย 3.5 หมื่นล้านบาท โดยมั่นใจว่าในปีนี้บริษัทจะสามารถทำกำไรได้มากกว่า 5,000 ล้านบาท ทำสถิติสูงสุดต่อเนื่องจากปีก่อน ที่คาดว่าจะทำกำไรได้มากกว่า 3,600 ล้านบาท และมีรายได้รวมอยู่ที่ 2.6 หมื่นล้านบาท
“มั่นใจเลยว่ารายได้และกำไรในปีนี้ยังสร้างสถิติสูงสุดใหม่ และในปีหน้าเราก็ยังจะทำสถิติสูงสุดใหม่ต่อเนื่อง ขณะที่โครงสร้างทางการเงินเราก็แข็งแกร่ง สัดส่วนหนี้สินต่อทุนไม่สูง ไม่ต้องห่วงเรื่องเพิ่มทุน” นายประเสริฐ ระบุ
นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ กล่าวว่า ปีนี้บริษัทตั้งเป้ารายได้ปี 2556 เติบโตแตะ 3,300 ล้านบาท
ล่าสุด ราคาหุ้น PS ปิด 31.25 บาท ไม่เปลี่ยนแปลง PRIN ปิด 2.44 บาท ลดลง 0.02 บาท ขณะที่แลนด์ แอนด์ เฮ้าส์ (LH) ที่คาดว่าจะถูกนำเข้าไปคำนวณดัชนี MSCI ปิด 11.20 บาท ลดลง 0.10 บาท